
Valsts Patoloģijas centra noteikumi
Izdoti saskaņā ar Ārstniecības likuma 9. panta septīto daļu
· 1. Noteikumi nosaka Valsts Patoloģijas centra tiesības un pienākumus.
· 2. Valsts Patoloģijas centra tiesības:
·  
· 2.1. iegūt, apkopot un analizēt anonimizētus pacientu patoloģisko izmeklējumu datus no iestādēm, kas veic patoloģijas izmeklējumus;
· 2.2. pieprasīt un saņemt no valsts un pašvaldību institūcijām, kapitālsabiedrībām, biedrībām un nodibinājumiem, ārstniecības iestādēm tās darbībai nepieciešamo informāciju;
· 2.3. pēc ārstu, ārstniecības iestāžu vai citu iestāžu iesnieguma izvērtēt citu laboratoriju citoloģijas un patoloģijas slēdzienu atbilstību, dokumentēt konstatētās neatbilstības, sniegt atgriezenisko saiti un saņemt korektīvo darbību protokolus;
· 2.4. sekmēt jaunu, progresīvu medicīnisko tehnoloģiju ieviešanu, veicinot augstākās kvalitātes pacientu aprūpi, tai skaitā prasmju pārnesi veselības aprūpes jomā nacionālā un starptautiskā līmenī;
· 2.5. sarežģītu jautājumu risināšanai veicināt jomas ekspertu piesaisti multidisciplināros un starpslimnīcu konsīlijos, kā arī, lai nodrošinātu dokumentēta viedokļa sniegšanu;
· 2.6. sagatavot informatīvos materiālus par Valsts Patoloģijas centra kompetencē esošajiem jautājumiem;
· 2.7. atbilstoši kompetencei organizēt un vadīt seminārus un apmācības;
· 2.8. piedalīties zinātniskos projektos un piesaistīt tiem nepieciešamo finansējumu;
· 2.9. noteikt kvalitātes standartus un kvalifikācijas prasības Latvijas patoloģijas laboratorijās;
· 2.10. ieteikt Veselības ministrijai un pamatot nepieciešamo patoloģijas rezidentu skaitu patoloģijas attīstībai valstī un Valsts Patoloģijas centra funkciju realizācijai;
· 2.11. noteikt kritērijus darbiniekiem darba tiesisko attiecību nodibināšanai ar Valsts patoloģijas centru;
· 2.12. veikt aprēķinus un sniegt priekšlikumus Nacionālajam veselības dienestam nepieciešamā budžeta plānošanā manipulāciju veikšanai un nodrošināšanai valstī;
· 2.13. piedalīties līdzdiploma un tālākizglītības programmu izstrādē patoloģijas, citoloģijas un molekulārās patoloģijas (ģenētikas) jomā;
· 2.14. sadarboties ar preses un citu plašsaziņas līdzekļu pārstāvjiem;
· 2.15. atbilstoši kompetencei veikt jaunākās medicīniskās programmatūras vai iekārtu un preču aprobāciju un sagatavot atzinumus par to lietojumu.
· 3. Valsts Patoloģijas centra pienākumi:
· 3.1. izstrādāt un realizēt nacionālo attīstības stratēģiju patoloģijas jomā, tai skaitā bērnu patoloģijas jomā sadarbībā ar VSIA "Bērnu klīniskā universitātes slimnīca";
· 3.2. metodiski vadīt un koordinēt Latvijas Republikas patoloģijas laboratoriju darbību, veikt to kvalitātes pārraudzību un nepieciešamības gadījumā realizēt uzlabošanas pasākumus;
· 3.3. piedalīties līdzdiploma un pēcdiploma tālākizglītības programmu izstrādē un realizācijā patologiem, citologiem, laboratorijas ārstiem, laboratorijas speciālistiem, ģenētiķiem un biomedicīnas laborantiem patoloģijas, citoloģijas un molekulārās patoloģijas jomās;
· 3.4. veikt metodisko rekomendāciju, vadlīniju, algoritmu un protokolu izstrādi un molekulāras patoloģijas sfēras izmeklējumu koordinētu vadību Latvijas Republikā;
· 3.5. bērnu patoloģijas jomā metodiskos materiālus un bērnu patoloģiskos, citoloģiskos un ģenētiskos izmeklējumus nodrošināt sadarbībā ar VSIA "Bērnu klīniskā universitātes slimnīca";
· 3.6. nodrošināt patoloģijas, citoloģijas un molekulārās patoloģijas izmeklējumu pārskatu un atzinumu standartizāciju Latvijas Republikas teritorijā;
· 3.7. plānot un kvalitatīvi realizēt ģenētisko izmeklējumu veikšanu atbilstoši precīzijas medicīnas attīstībai un vajadzībām, kā arī veikt pārmantotu audzēju sindromu DNS diagnostiku;
· 3.8. attīstīt nepieciešamos izmeklējumus hematoonkoloģijā;
· 3.9. precīzijas medicīnas ietvaros attīstīt izmeklējumus medikamentu personalizētai nozīmēšanai onkoloģijā;
· 3.10. sniegt atbalstu un viedokli patoloģijas laboratorijām;
· 3.11. veikt reto un sarežģīto gadījumu diagnostiku un konsultēšanu;
· 3.12. sniegt Veselības ministrijai priekšlikumus par nepieciešamajiem grozījumiem un papildinājumiem ar Valsts patoloģijas centra īstenošanu saistītajos un tos ietekmējošajos normatīvajos aktos;
· 3.13. sniegt Nacionālajam veselības dienestam priekšlikumus par finanšu aprēķiniem jaunu no valsts budžeta apmaksājamu veselības aprūpes pakalpojumu ieviešanai;
· 3.14. sniegt atzinumus par citu institūciju sagatavotajiem normatīvajiem aktiem, kas skar patoloģijas, citoloģijas un molekulārās patoloģijas jomas;
· 3.15. veikt starptautiskiem standartiem atbilstošu pakalpojumu nodrošināšanu, ieviešot jaunas tehnoloģijas, māklīgā intelekta pielietošanu, datu pārvaldību un starplaboratoriju koordināciju, izmantojot arī digitālas datu loģistikas tehnoloģijas;
· 3.16. nodrošināt apmācības bāzi ārstniecības personām līdzdiploma un pēcdiploma izglītības un kvalifikācijas celšanai;
· 3.17. veikt pētniecisku darbību sadarbībā ar universitātēm un pētniecības centriem Latvijas Republikā un ārvalstīs;
· 3.18. pēc valsts un pašvaldību institūciju pieprasījuma sniegt statistisko informāciju patoloģijas, citoloģijas un molekulārās patoloģijas jomā;
· 3.19. veidot mikroskopisko preparātu digitālo arhīvu un uzturēt formalīnā fiksētu audu parafīna bloku arhīvu 10 gadus patoloģijas izmeklējumu materiālam.
· 3.20. veikt valstiski nozīmīgas autopsijas;
· 3.21. sadarbībā ar metodiskās vadības institūciju onkoloģijas jomā koordinēt pacientu ar onkoloģiskām saslimšanām diagnostiku valstī;
· 3.22. koordinēt pacientu ar onkoloģiskām saslimšanām molekulāro izmeklējumu diagnostiku;
· 3.23. piedalīties starpdisciplināros un molekulāros konsīlijos;
· 3.24. nodrošināt starptautisku sadarbību, un konsultācijas ar ārvalstu kompetences centriem;
· 3.25. veicināt zinātnes ekosistēmu Latvijas Republikā patoloģijas, citoloģijas un molekulārās patoloģijas jomā, veidojot biobanku nākotnes pētniecībai onkoloģiskām un neonkoloģiskām saslimšanām;
· 3.26. veikt Latvijas Republikai saistošo starptautisko līgumu un konvenciju, kā arī Eiropas Savienības normatīvo aktu piemērošanas koordināciju.
· 4. Valsts Patoloģijas centra finanšu līdzekļus veido:
· 4.1. no valsts budžeta līdzekļiem saņemtais finansējums;
· 4.2. ārvalstu finanšu instrumentu palīdzība.
· 5. Noteikumi stājas spēkā 2026. gada 1.jūlijā.

